LĪGUMS Nr. B5-2019/_____
Izpildītāja līguma Nr.S513/2019-5
par ražotāja “Belimed AG” mazgāšanas dezinfekcijas iekārtu 
tehnisko apkopju un remontu nodrošināšanu
	
Rīgā
	
2019. gada ____. ________________


	SIA „Rīgas Austrumu klīniskā universitātes slimnīca”, reģistrācijas Nr.40003951628, juridiskā adrese Hipokrāta iela 2, Rīga, LV-1038 (turpmāk – PASŪTĪTĀJS), kuru pārstāv valdes priekšsēdētājs Imants Paeglītis, valdes loceklis Kaspars Plūme un valdes loceklis Vilnis Lietuvietis, no vienas puses, un 
SIA „Arbor Medical Korporācija”, reģistrācijas Nr.40003547099, juridiskā adrese Meistaru iela 7, Valdlauči, Ķekavas nov., (turpmāk – IZPILDĪTĀJS), kuru saskaņā ar statūtiem pārstāv valdes locekle Dace Rātfeldere, no otras puses, 
katrs atsevišķi turpmāk tekstā saukts arī „Puse”, bet abi kopā – „Puses”,
pamatojoties uz PASŪTĪTĀJA rīkotā iepirkuma „Ražotāja “Belimed AG” mazgāšanas dezinfekcijas iekārtu tehniskās apkopes un remonti”, ID Nr. RAKUS 2019/104M (turpmāk – „Iepirkums”), rezultātiem, noslēdza šādu līgumu, (turpmāk – „Līgums”).
1. LĪGUMA PRIEKŠMETS
1.1. PASŪTĪTĀJS uzdod, un IZPILDĪTĀJS apņemas veikt ražotāja “Belimed AG” mazgāšanas un dezinfekcijas iekārtu tehnisko apkopi, darbības pārbaudi, remontdarbu nodrošināšanu un rezerves daļu piegādi atbilstoši Līguma - pielikumam Nr.1 „Tehniskā specifikācija”, pielikumam Nr.2 „Rezerves daļu saraksts” un pielikumam Nr.3 „Finanšu piedāvājums”, kā arī Iepirkuma dokumentos norādītajam (viss kopā turpmāk – „Pakalpojumi”).
1.2. PASŪTĪTĀJS apņemas veikt samaksu par IZPILDĪTĀJA kvalitatīvi sniegtajiem Pakalpojumiem Līgumā paredzētajā kārtībā un apmēros.
1.3. PASŪTĪTĀJA norādīto pārbaužu skaits ir orientējošs, un PASŪTĪTĀJS ir tiesīgs izmainīt noteikto pārbaužu skaitu un izmantot Pakalpojumu sev nepieciešamajā apjomā, nepārsniedzot Līguma kopējo summu, bet IZPILDĪTĀJS nav tiesīgs par to celt iebildumus vai pretenzijas.
1.4. Pretendenta rīcībā ir ne mazāk kā 1 (viens) servisa inženieris, kurš ir apmācīts un sertificēts medicīnas aprīkojuma uzstādīšanai, garantijas remonta un apkopes veikšanai.
2. PUŠU PIENĀKUMI
2.1. IZPILDĪTĀJS apņemas:
2.1.1. nodrošināt, ka Pakalpojumu izpildi veic ražotāja autorizēts inženieris;
2.1.2. nodrošināt Iekārtu pilnvērtīgu un nepārtrauktu funkcionēšanu, kvalitatīvi izpildot Pakalpojumus;
2.1.3. nodrošināt Pakalpojumu izpildes dokumentēšanu un ierakstu veikšanu Ierīču tehniskajos žurnālos;
2.1.4. sniegt kvalitatīvu konsultāciju par Iekārtu ekspluatāciju;
2.1.5. konstatējot ierīces bojājumu, kura novēršana neiekļaujas kārtējā apkopē, tiek sastādīts defekta akts ar plānojamo rezerves daļu izmaksu tāmi; remonta darbi tiek veikti tikai pēc defekta akta saskaņošanas ar PASŪTĪTĀJA atbildīgo personu;
2.1.6. nodrošināt izsaukumu pieņemšanu pa tālr. 67893785, vai e-pastu: serviss@arbor.lv  un par Līguma izpildei (tai skaitā, dokumentu (izņemot, Līguma grozījumu) parakstīšanai), pilnvaroto personu noteikt Servisa nodaļas vadītāju Ievu Apni;
2.1.7. ievērot citus Līguma noteikumus un Iepirkuma procedūras dokumentos noteikto;
2.1.8. veikt apkopes saskaņā ar ražotāja noteiktajām prasībām, pievienojot servisa rokasgrāmatas sadaļu, kurā norādītas ražotāja noteiktās tehniskās apkopes periodiskums, tajās iekļautie darbi un nomaināmie materiāli.
2.2. PASŪTĪTĀJS apņemas:
2.2.1. ievērot Iekārtu tehniskās ekspluatācijas noteikumus;
2.2.2. nodrošināt IZPILDĪTĀJA personālam pieeju Pakalpojumu izpildes vietām;
2.2.3. norēķināties ar IZPILDĪTĀJU par Pakalpojumiem atbilstoši Līguma noteikumiem;
2.2.4. par Līguma izpildei (tai skaitā, dokumentu (izņemot, Līguma grozījumu) parakstīšanai) pilnvaroto personu noteikt Voldemāru Ozolu, Medicīnas ierīču daļas vadītāju, tālr. +371 67043157, e-pasts: voldemars.ozols@aslimnica.lv.
3. LĪGUMA CENA, PAKALPOJUMU IZPILDE UN NORĒĶINU KĀRTĪBA
3.1. Līguma summa ir 19 620,00 EUR (deviņpadsmit tūkstoši seši simti divdesmit euro un 00 centi) bez pievienotās vērtības nodokļa (turpmāk – PVN). PVN Puses savstarpējos norēķinos piemēro Latvijas Republikas normatīvajos aktos noteiktajā apmērā.
3.2. Tehnisko apkopju cena iekļauj visas ar tehnisko apkopju izpildi saistītās izmaksas, tostarp: visu ražotāja noteikto apkopju laikā veikto darbu cenu, apkopju laikā izmantoto detaļu, materiālu un palīgmateriālu izmaksas, transporta izmaksas, apkopju laikā un ārpus tām nepieciešamās ierīču defektēšanas un lietotāju apmācības izmaksas un citas ar apkopju veikšanu saistītās izmaksas, tai skaitā nodevas un nodokļus (izņemot PVN). Tehnisko apkopju cena katrai Iekārtai ir norādīta pielikumā Nr.3 „Finanšu piedāvājums”.
3.3. Remontu cena iekļauj remontu veikšanai nepieciešamo darba stundu izmaksas un rezerves daļu izmaksas, kā arī visus transporta izdevumus, nodevas un nodokļus (izņemot PVN). Remontu cena tiek noteikta katrā remonta gadījumā atsevišķi, nepārsniedzot pielikumā Nr.3 „Finanšu piedāvājums” norādīto rezervējamo summu rezerves daļām un neplānotiem remontiem.
3.4. Pakalpojuma izpildes vietas:
3.4.1. PASŪTĪTĀJA stacionārs „Gaiļezers” Hipokrāta ielā 2, Rīgā;
3.4.2. PASŪTĪTĀJA stacionārs „Latvijas Infektoloģijas centrs”, Linezera ielā 3, Rīgā.
3.5. Iekārtu tehniskā apkope ir izpildāma periodiski – atbilstoši pielikumā Nr.1 „Tehniskā specifikācija” norādītajam, sākot no Līguma spēkā stāšanās brīža. Attiecīgajā periodā izpildāmā tehniskā apkope ir jāveic līdz šī perioda pēdējai darba dienai.
3.6. Iekārtu remonts ir veicams termiņā, IZPILDĪTĀJAM jāspēj nodrošināt pakalpojuma veikšanu 1 (vienas) darba dienas laikā no pieprasījuma brīža. Pakalpojuma izpilde (ierašanās laiks, vieta) ir jāsaskaņo ar PASŪTĪTĀJA struktūrvienības kontaktpersonu.
3.7. Līgumam atbilstošu Pakalpojumu izpildi apliecina abpusēji parakstīts Pakalpojumu nodošanas – pieņemšanas akts (turpmāk tekstā – Akts). Akts tiek sastādīts par katru Iekārtu remontu, kā arī par katrā periodā veiktajām tehniskajām apkopēm.
3.8. Ja PASŪTĪTĀJS, pārbaudot Pakalpojumu izpildi, konstatē nepilnības, PASŪTĪTĀJS sastāda pretenziju (turpmāk – Pretenzija), kurā norāda šīs nepilnības un nosaka termiņu to novēršanai, un iesniedz Pretenziju IZPILDĪTĀJAM. PASŪTĪTĀJS Aktu paraksta tikai pēc tam, kad IZPILDĪTĀJS par saviem līdzekļiem nepilnības ir novērsis. 
3.9. IZPILDĪTĀJAM Pakalpojumu izpildes nepilnību novēršana ir jāveic PASŪTĪTĀJA noteiktajā termiņā. Šo termiņu PASŪTĪTĀJS nosaka ar mērķi organizēt savu darbu, un tas nav uzskatāms par 3.6.vai 3.7. punktā minētā termiņa pagarinājumu. 
3.10. Pamatojoties uz abpusēji parakstītu Aktu, IZPILDĪTĀJS izraksta un iesniedz PASŪTĪTĀJAM rēķinu. 
3.11. IZPILDĪTĀJA iesniegto rēķinu PASŪTĪTĀJS apmaksā, tikai tādā gadījumā, ja tajā norādītais sniegto Pakalpojumu apjoms un summa atbilst Līguma noteikumiem un faktiski izpildītajam.
3.12. PASŪTĪTĀJS norēķinās ar IZPILDĪTĀJU 30 (trīsdesmit) dienu laikā pēc Akta abpusējas parakstīšanas un atbilstoša rēķina saņemšanas.
3.13. Visi Līgumā noteiktie maksājumi uzskatāmi par veiktiem ar brīdi, kad viena Puse ir veikusi pārskaitījumu uz Līgumā vai iesniegtajā rēķinā norādīto otras Puses norēķinu kontu, neatkarīgi no tā, kad šie līdzekļi ir kļuvuši pieejami otrai Pusei.
4. PUŠU ATBILDĪBA
4.1. Ja IZPILDĪTĀJS nav izpildījis Pakalpojumu 3.6. vai 3.7. punktā noteiktajā termiņā, tad PASŪTĪTĀJAM ir tiesības par katru nokavēto dienu prasīt no IZPILDĪTĀJA līgumsodu 0,1 % (nulle, komats, viens procents) apmērā no 3.1. punktā noteiktās Līguma cenas, bet ne vairāk par 10 % (desmit procenti) no tās.
4.2. Ja IZPILDĪTĀJS nav novērsis Pakalpojumu izpildes nepilnības PASŪTĪTĀJA noteiktajā termiņā, tad PASŪTĪTĀJAM ir tiesības prasīt no IZPILDĪTĀJA līgumsodu 10 % (desmit procenti) apmērā no 3.1. punktā noteiktās Līguma cenas.
4.3. Par pārējiem IZPILDĪTĀJA pieļautajiem Līguma noteikumu pārkāpumiem PASŪTĪTĀJS ir tiesīgs prasīt līgumsodu 1 500,00 EUR (viens tūkstotis pieci simti euro un 00 centi) apmērā.
4.4. Ja PASŪTĪTĀJS nav norēķinājies ar IZPILDĪTĀJU 3.12. punktā noteiktajā termiņā un ja šis nokavējums ir radies PASŪTĪTĀJA vainas dēļ, IZPILDĪTĀJAM ir tiesības par katru nokavēto dienu prasīt no PASŪTĪTĀJA līgumsodu 0,1 % (nulle, komats, viens procents) apmērā no nesamaksātās summas bez PVN, bet ne vairāk par 10 % (desmit procenti) no tās.
5. NEPĀRVARAMA VARA
5.1. Puses tiek atbrīvotas no atbildības par pilnīgu vai daļēju Līguma saistību neizpildi, ja un kad šāda neizpilde ir notikusi nepārvaramas varas (Force Majeure) apstākļu iestāšanās rezultātā pēc Līguma parakstīšanas dienas kā posts vai nelaime, kuru Pusēm nebija iespējams ne paredzēt, noslēdzot šo Līgumu, ne izvairīties vai novērst to rezultātus ar saprātīgiem līdzekļiem. Šāds Force Majeure ietver sevī apstākļus, kuri izriet ārpus Pušu kontroles un atbildības (dabas katastrofas, ūdens plūdi, ugunsnelaime, zemestrīce un citas stihiskas nelaimes, kā arī karš un kara darbība, streiki, jauni valsts un pašvaldību normatīvie akti un citi apstākļi, kurus Puses nevarēja paredzēt vai saprātīgi novērst).
5.2. Par nepārvaramas varas apstākli nevar tikt atzīts Piegādātāja un citu iesaistīto personu saistību neizpilde vai nesavlaicīga izpilde , kā arī nav uzskatāma vispārēja cenu celšanās, t.sk. degvielas, elektroenerģijas, gāzes u.c. cenu paaugstināšanās, vispārēja inflācija valstī, valūtas kursu svārstības un citi biznesa riski.
5.3. Pusei, kas nokļuvusi Force Majeure apstākļos, bez kavēšanās, bet ne vēlāk kā 3 (trīs) darba dienu laikā pēc Force Majeure iestāšanās rakstiski jāinformē par to otra Puse. Ziņojumam jāpievieno izziņa, ko izsniegusi kompetenta iestāde un kas satur minēto apstākļu apstiprinājumu un raksturojumu. Ar rakstisko vienošanos Puses apliecinās, vai šādi Force Majeure apstākļi traucē vai padara Līguma saistību izpildi par neiespējamu, kā arī izlems līgumsaistību turpināšanas (vai izbeigšanas) būtiskos jautājumus, un pievienos šim Līgumam. Līgumsaistību turpināšanas gadījumā Puses apņemas līgumsaistību izpildes termiņu pagarināt proporcionāli tam laika posmam, kas būs vienāds ar iepriekš minēto apstākļu izraisīto kavēšanos. Puse, kas neievēro šo noteikumu, zaudē tiesības atsaukties uz nepārvaramas varas apstākļiem kā uz Līguma saistību neizpildes vai nepienācīgas izpildes pamatu.
5.4.  	Ja minēto apstākļu dēļ Līgums nedarbojas ilgāk par 1 (vienu) kalendāro mēnesi, tad katrai Pusei ir tiesības atteikties no tālākas Līguma saistību izpildes. Šajā gadījumā neviena Puse nevar prasīt zaudējumu, kas radušies Līguma izbeigšanas rezultātā, atlīdzību otrai Pusei.
6. LĪGUMA SPĒKĀ ESAMĪBA UN IZBEIGŠANA
6.1. Līgums stājas spēkā ar tā abpusējas parakstīšanas brīdi un ir spēkā līdz brīdim, kad iestājas viens no šādiem nosacījumiem:
6.1.1. aprit 3 (trīs) gadi no līguma noslēgšanas;
6.1.2. Līguma 3.1.punktā noteiktās summas izlietojumam;
6.1.3. ja PASŪTĪTĀJS nav noslēdzis jaunu iepirkuma līgumu attiecībā uz šī Līguma priekšmetu Līguma darbības laikā, puses ir tiesīgas vienoties par Līguma darbības pagarinājumu līdz nākamā PASŪTĪTĀJA iepirkuma līguma spēkā stāšanās brīdim.
6.2. Puses ir tiesīgas izbeigt Līgumu, rakstiski vienojoties.
6.3. PASŪTĪTĀJS ir tiesīgs arī vienpusēji izbeigt Līgumu, rakstveidā brīdinot IZPILDĪTĀJU vismaz 1 (vienu) mēnesi iepriekš. Tomēr gadījumā, ja IZPILDĪTĀJS pārkāpj Līguma noteikumus, PASŪTĪTĀJAM ir tiesības nekavējoties vienpusēji izbeigt Līgumu.
6.4. Gadījumā, ja IZPILDĪTĀJS Pakalpojuma sniegšanai ir piesaistījis nekvalificētu personālu, tādējādi radot zaudējumus PASŪTĪTĀJAM, PASŪTĪTĀJS ir tiesīgs nekavējoties vienpusēji izbeigt šo Līgumu, un prasīt zaudējumu atlīdzību.
7. CITI NOTEIKUMI
7.1. IZPILDĪTĀJS no Akta abpusējas parakstīšanas brīža nodrošina 12 (divpadsmit) mēnešu garantiju veiktajiem Iekārtu remontiem un Pakalpojumu izpildes laikā uzstādītajiem materiāliem un nomainītajām rezerves daļām. Garantijas laikā IZPILDĪTĀJAM bez maksas ir jānovērš remontu izpildes trūkumi un nomainīto rezerves daļu bojājumi un defekti.
7.2. Puses apņemas Līguma darbības laikā un 3 (trīs) gadus pēc Līguma izbeigšanās neizpaust trešajām personām informāciju par otras Puses saimniecisko darbību, izņemot gadījumus, kad informācijas izpaušana ir pamatota ar tiesību normu vai šī informācija jau ir publiski pieejama.
7.3. Visi Līguma pielikumi, kā arī visi šī Līguma ietvaros rakstiski noformētie un Pušu parakstītie grozījumi ir Līguma neatņemama sastāvdaļa. Līguma grozījumi ir spēkā tikai tad, kad tie izteikti rakstveidā un ir abpusēji parakstīti.
7.4. Ja tiesību aktu izmaiņu gadījumā kāds no Līguma noteikumiem zaudē spēku, tad Līgums nezaudē spēku tā pārējos punktos, un šādā gadījumā Pusēm ir pienākums piemērot Līgumu atbilstoši spēkā esošo tiesību aktu prasībām.
7.5. Ja kādai no Pusēm tiek mainīts juridiskais statuss, atrašanās vieta, banku rekvizīti, īpašnieki un vadītāji, tā nekavējoties rakstiski par to paziņo otrai Pusei, pretējā gadījumā vainīgai Pusei ir jāatlīdzina tādējādi nodarītie zaudējumi.
7.6. Pušu reorganizācija vai to vadītāju maiņa nevar būt par pamatu Līguma vienpusējai izbeigšanai. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši līgumslēdzējas Puses tiesību pārņēmējam.
7.7. Puses nav tiesīgas pilnīgi vai daļēji nodot šajā Līgumā noteiktās tiesības, pienākumus un saistības trešajām personām bez otras Puses rakstiskas piekrišanas.
7.8. Visus strīdus, kas varētu rasties starp Pusēm Līguma izpildes gaitā, Puses apņemas risināt savstarpēju sarunu ceļā. Ja Puses nepanāk vienošanos sarunu ceļā, strīdi tiek risināti Latvijas Republikas tiesā, piemērojot Latvijas Republikas normatīvos aktus.
7.9. Līgums kopā ar pielikumu Nr.1 „Tehniskā specifikācija”, pielikumu Nr.2 „Rezerves daļu saraksts” un pielikumu Nr.3 „Finanšu piedāvājums” ir sastādīts uz 11 (vienpadsmit) lapām un parakstīts 2 (divos) eksemplāros. Katrai Pusei ir izsniegts pa 1 (vienam) eksemplāram. Abiem eksemplāriem ir vienāds juridisks spēks.

